Tord Jordet ved Ila fengsel. Foto: Helge Carlsen / NRK

– Anmeldelsen ble avgitt i fengselet til politibetjenter fra Asker og Bærum politidistrikt 18. januar, sier Breiviks advokat Tord Jordet til NTB.

Breivik har tidligere klaget over soneforholdene på Ila, og opplyste i november at han vurderte å anmelde fengselet fordi han mener ledelsen bryter Grunnloven, den europeiske menneskerettighetskonvensjon og FNs torturkonvensjon.

Les: Breivik klager til Ila fengsel

Langvarig isolasjon, manglende tilgang til luftegård og fravær av mosjon er blant forholdene som nevnes i anmeldelsen.

Han mener seg også utsatt for psykisk mishandling, gjennom det han mener er ytringsforbud og at han stadig blir utsatt for fysiske undersøkelser i fengselet.

Mener han blir utsatt for hevn

Breivik mener seg utsatt for hevn fra ansatte i Justisdepartementet som han forsøkte å ramme 22. juli 2011. Han begrunner anmeldelsen med at alt han omtaler er brudd på straffelovens bestemmelser om tortur.

Les også: Breivik har fått skrivemaskin

Les også: Har stanset 150 brev fra Breivik



Direktør ved Ila fengsel, Knut Bjarkeid, befinner seg på ferie i utlandet og sier han ikke kjenner til anmeldelsen.

– Jeg må se anmeldelsen før jeg kan kommentere saken, sier Bjarkeid til NTB.

Justisdepartementet har følgende kommentar til anmeldelsen:

– Det hører med til rettsstatens prinsipper at man kan gå til anmeldelse, og den retten omfatter også innsatte i fengsler. Saken er svært grundig dokumentert, og vi vil gi politiet all informasjon de måtte ønske. Utover dette tar vi anmeldelsen til etterretning. Vi ønsker ikke å kommentere anklagene i anmeldelsen ytterligere.